Diari Oficial de la Generalitat Valenciana


Sumari del DOGV 5408, del 15-12-2006 (2006/14426)

ORDE de 28 de novembre de 2006, de la Conselleria d'Agricultura, Pesca i Alimentació, per la qual s'establixen ajudes a la inversió en explotacions ramaderes.
--------------------------------------------------------------------------------------------------------------------------------------------------------------

### Dades del document

Número de DOGV
:   5408

Data del DOGV
:   15-12-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/14056


Data del document
:   28-11-2006

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda pública
    * agricultor
    * mitjana empresa
    * petita empresa
    * sector agrari
    * explotació agrària

ORDE de 28 de novembre de 2006, de la Conselleria d'Agricultura, Pesca i Alimentació, per la qual s'establixen ajudes a la inversió en explotacions ramaderes. [2006/F14538]  
L'activitat ramadera de la Comunitat Valenciana va patir una important transformació en els anys compresos entre les dècades seixanta i huitanta del segle passat, a causa de la intensificació dels sistemes de producció. Com a conseqüència, es van construir granges que hui es troben obsoletes pel que fa a la seua distribució i equipament.  
La necessitat d'incorporar noves tecnologies en instal·lacions i equips de granges es fa patent en aquells aspectes del procés productiu en què han aparegut noves normes que, en els últims anys, exigixen la realització d'inversions. Els camps més evidents, per les necessitats d'abordar programes d'actuació, són el tractament i la gestió de purins i fems d'origen animal, i en general de reducció de l'impacte ambiental de les explotacions ramaderes, la incorporació d'instal·lacions i equips i la realització d'inversions que incrementen la bioseguretat de les granges millorant les seues condicions higienicosanitàries, i la millora del benestar dels animals allotjats en les explotacions.  
La Conselleria d'Agricultura, Pesca i Alimentació, conscient de les dificultats per a abordar este tipus d'inversions, generalment no productives a curt termini en les explotacions ramaderes, va establir el passat exercici unes ajudes per a donar suport a les inversions necessàries que s'emmarquen en el Pla Estratègic de la Conselleria i en la mateixa Llei de Ramaderia de la Comunitat Valenciana. Ho va fer recollint un nivell de suport públic que se situa en el màxim permés pel Reglament 1/2004, de la Comissió, de 23 de desembre de 2003, sobre l'aplicació dels articles 87 i 88 del Tractat CE a les ajudes estatals per a les petites i mitjanes empreses dedicades a producció, transformació i comercialització de productes agraris (DOCE 3/01/2004), per la qual cosa segons aquell queden exemptes de notificació.  
Vista l'experiència adquirida durant el passat exercici, es considera necessari realitzar diversos ajusts sobre l'Orde de 28 de novembre de 2005, que regulava este règim d'ajudes.   
La present orde s'adaptarà als requisits establits en l'esmentat Reglament 1/2004, i al que el substituïsca.  
Estes ajudes tenen com a objecte finançar als titulars d'explotacions ramaderes que ho sol·liciten la inversió realitzada per a reduir l'impacte ambiental de les activitats ramaderes, millorar les condicions higièniques de les explotacions i del benestar dels animals de l'explotació.  
Per tot això, a proposta del director general d'Investigació, Desenrotllament i Innovació Agropecuària,  
ORDENE  
Article primer  
S'establixen, com a annex I a la present disposició, les bases reguladores de la línia de la Conselleria d'Agricultura, Pesca i Alimentació per la qual s'establixen ajudes a la inversió en explotacions ramaderes.  
S'establix, com a annex II, la llista d'inversions subvencionables de la present orde.  
S'establix, com a annex III, una taula d'equivalència d'unitats de bestiar major per espècie zootècnica.  
Article segon  
Es convoquen per a l'exercici 2007 les ajudes a què fa referència l'article primer.  
DISPOSICIÓ ADDICIONAL  
Primera  
Es delega en el director general d'Investigació, Desenrotllament i Innovació Agropecuària la concessió i denegació de les ajudes previstes en esta orde.  
Segona  
Les ajudes regulades en la present orde es concediran a càrrec de l'aplicació pressupostària 20.08.03.8124.141.55, línia T3090. La dotació pressupostària per a la resolució d'expedients de la convocatòria de l'exercici 2007 és la següent:  
Exercici 2007, amb una dotació pressupostària d'1.020.000,00 €  
Exercici 2008, amb una dotació pressupostària de 550.000,00 €  
Exercici 2009, amb una dotació pressupostària de 425.000,00 €  
Exercici 2010, amb una dotació pressupostària de 445.000,00 €  
Segons es disposa en l'Orde de 26 de setembre de 1994, de la Conselleria d'Economia i Hisenda, sobre tramitació anticipada d'expedients de gasto, la concessió de les ajudes estarà condicionada a l'existència en els pressuposts corresponents de crèdit adequat i suficient per a això.  
Segons esta mateixa orde, tots els actes dictats en els expedients de gasto anticipat s'entendran condicionats al fet que, quan es dicten les resolucions de concessió definitiva, subsistisquen les mateixes circumstàncies de fet i de dret existents en el moment en què es van produir aquells actes.  
Tercera  
El termini de presentació de sol·licituds per a l'exercici 2007 serà d'un mes a partir de la publicació de la present orde.  
DISPOSICIÓ DEROGATÒRIA  
Queda derogada l'Orde de 28 de novembre de 2005, de la Conselleria d'Agricultura, Pesca i Alimentació, per la qual s'establixen ajudes a la inversió en explotacions ramaderes.  
DISPOSICIONS FINALS  
Primera  
Es faculta el director general d'Investigació, Desenrotllament i Innovació Agropecuària per a dictar les disposicions necessàries per al desplegament i compliment d'esta orde.  
Segona  
La present norma entrarà en vigor l'endemà de la seua publicació en el Diari Oficial de la Generalitat Valenciana.  
València, 28 de novembre de 2006  
El conseller d'Agricultura, Pesca i Alimentació,  
JUAN G. COTINO FERRER  
ANNEX I  
Bases reguladores de la línia per la qual s'establixen ajudes a la inversió en explotacions ramaderes  
Apartat primer. Objecte de l'ajuda   
S'establix una línia d'ajudes per als titulars d'explotacions ramaderes de la Comunitat Valenciana que realitzen inversions l'objecte de les quals siguen la reducció de l'impacte ambiental de les activitats ramaderes i la millora de les condicions higièniques de les explotacions i/o del benestar dels animals de l'explotació.  
Les ajudes es destinaran a subvencionar la inversió realitzada pels titulars d'explotacions ramaderes per a:  
a) El tractament i la gestió de purins i fems d'origen animal i, en general, l'adquisició d'equipaments que estiguen destinats a aconseguir una reducció de l'impacte ambiental de l'activitat ramadera, segons la llista d'inversions de l'annex II, lletra a.  
b) La millora de les instal·lacions existents i la incorporació d'equipaments que incrementen la bioseguretat de les granges millorant les seues condicions higienicosanitàries, segons la llista d'inversions de l'annex II, lletra b.  
c) La millora de les condicions de maneig i allotjament del bestiar, sempre que la inversió redunde en un increment del benestar dels animals allotjats en les instal·lacions, segons la llista d'inversions de l'annex II, lletra c.  
Apartat segon. Beneficiaris  
Podran ser beneficiaris d'ajudes els titulars d'explotacions ramaderes, persones físiques o jurídiques, petites i mitjanes empreses, així com les comunitats de béns o qualsevol altre tipus d'unitat econòmica o patrimoni separat que, encara que no tinguen personalitat jurídica, puguen dur a terme els projectes, les activitats o els comportaments o es troben en la situació que motiva la concessió de la subvenció, i que estiguen inscrits en el Registre d'Explotacions Ramaderes de la Comunitat Valenciana creat per la Llei 6/2003, de 4 de març, de Ramaderia de la Comunitat Valenciana, que ho sol·liciten.  
Els titulars d'instal·lacions ramaderes que disposen de llicència municipal d'activitats per a una nova explotació podran acollir-se a les ajudes previstes en la present orde, i hauran d'estar inscrits en el Registre d'Explotacions Ramaderes de la Comunitat Valenciana abans de la finalització del termini de justificació de l'ajuda.  
Apartat tercer. Condicions de la inversió a subvencionar  
Les condicions mínimes exigides per a subvencionar les inversions recollides en esta línia d'ajudes seran les següents:  
a) L'explotació haurà de complir les condicions següents:  
a.1. Acreditar la seua viabilitat econòmica per mitjà d'un estudi realitzat per una empresa de consultoria especialitzada o per mitjà d'un informe econòmic prospectiu realitzat per un tècnic competent i independent. Esta valoració s'haurà de fer considerant les necessitats concretes del mercat en eixe moment i, en particular, les de la Comunitat Valenciana.   
Les explotacions ramaderes, per a ser considerades viables econòmicament, hauran de tindre una dimensió de 0,50 unitats de treball agrari com a mínim.   
a.2. Complir les normes mínimes en matèria de medi ambient de competència en ramaderia, higiene i benestar dels animals, o utilitzar este règim d'ajudes per a aconseguir el seu compliment.  
a.3. El titular de l'explotació haurà de tindre capacitat i competència professional adequada, avaluable per mitjà de 3 anys d'experiència o cursos d'incorporació a l'activitat agrària o d'especialització en ramaderia (amb un mínim acreditat de 150 hores lectives), o compromís d'adquirir-les en un termini màxim de 2 anys. En el cas de sol·licitants persones jurídiques, comunitats de béns o qualsevol altre tipus d'entitat econòmica o patrimoni separat, totes les persones físiques que siguen membres d'estes, hauran de reunir els esmentats requisits.  
b) El titular de l'explotació acreditarà l'existència d'eixides comercials a la producció que serà objecte d'ajuda en cas de nous productes o increment de la capacitat productiva. L'avaluació del mercat es realitzarà per una empresa de consultoria especialitzada o per un organisme públic. En qualsevol cas, la dita avaluació haurà de basar-se en dades recents, fer-se pública i valorar les necessitats concretes del mercat, en especial les eixides comercials que existisquen en eixe moment a la Comunitat Valenciana per als esmentats productes.  
c) No podran concedir-se ajudes que vulneren qualssevol prohibicions o restriccions imposades en reglaments del Consell pels quals s'establisquen les organitzacions comunes de mercat.  
d) L'ajuda no podrà auxiliar millores que provoquen un increment en la capacitat productiva de l'explotació de més del 20% de la producció, mesurat en termes d'unitats de bestiar major.  
e) L'ajuda no es concedirà per a substituir infraestructures o equips ja existents en l'explotació per altres de caràcter equivalent.  
f) Els titulars de les explotacions ramaderes beneficiats per les ajudes per a inversió en explotacions ramaderes hauran de destinar les noves instal·lacions i equips, la construcció i dotació dels quals hagen sigut finançades a càrrec d'esta línia d'ajudes, a l'exercici de l'activitat ramadera durant un període mínim de sis anys.  
Els gastos subvencionables podran incloure:  
a) La millora d'immobles i instal·lacions ramaderes d'acord amb els objectes de l'apartat primer.  
b) La compra de maquinària i equips nous, inclòs material informàtic.  
c) Els costs generals, com ara honoraris d'arquitectes, enginyers i assessors, i estudis de viabilitat, fins a un màxim del 10% de les quantitats recollides en les lletres a) i b) d'este apartat.  
Apartat quart. Import de l'ajuda i límits pressupostaris  
El percentatge d'ajuda pública, d'acord amb l'article 4 del Reglament 1/2004, serà el següent:  
. El 30% de la inversió en zones normals i el 40% de la inversió en zones desfavorides.  
. En el cas de les inversions realitzades per jóvens agricultors en els cinc anys següents a la seua instal·lació, el percentatge d'ajuda s'augmentarà a un 40% de la inversió en zones normals i a un 50% de la inversió en zones desfavorides.   
Estos percentatges d'ajuda del 30% i el 40% podran augmentar-se 10 i 15 punts percentuals, respectivament, en el cas d'inversions efectuades per a complir normes mínimes d'introducció recent, entenent-se com a tals:   
a) En el cas de normes que no prevegen cap període transitori, les normes que adquirisquen caràcter obligatori per als agents econòmics no més de dos anys abans de l'inici efectiu de la inversió.  
b) En el cas de normes que prevegen un període transitori, normes que adquirisquen caràcter obligatori per als agents econòmics després de l'inici efectiu de la inversió.  
L'augment anterior es limitarà estrictament als gastos subvencionables destinats a complir normes d'introducció recent i no s'aplicarà en el cas d'inversions que donen lloc a un increment de la capacitat de producció.  
El volum màxim d'inversió anual objecte d'ajuda serà de 70.151,82 € per treballador de l'explotació, amb un límit màxim anual de 140.303,63 € per explotació, quan el seu titular siga una persona física o una comunitat de béns. En el cas de titulars persones jurídiques, el límit màxim per treballador de l'explotació podrà multiplicar-se pel nombre de socis de l'entitat que acrediten, per l'activitat que exercixen en la esta, la seua condició de ramaders professionals, fins a un màxim de quatre. En tot cas, l'import màxim de l'ajuda, concedida a una empresa determinada no haurà de superar 400.000 € per període de tres exercicis fiscals, import que podrà pujar a 500.000 € si l'empresa està situada en una zona desfavorida.  
S'entendrà per ramaders professionals aquells que complisquen la definició d'agricultor professional, segons s'establix en el Reial Decret 613/2001, això és, aquella persona física que siga titular d'una explotació agrària i obtinga almenys el 50% de la seua renda total d'activitats agràries o altres activitats complementàries, sempre que la part de renda procedent directament de l'activitat agrària realitzada en la seua explotació no siga inferior al 25% de la seua renda total i el temps de treball dedicat a activitats agràries o complementàries siga superior a la mitat del seu temps de treball total.  
Anualment es fixaran els imports globals màxims pels quals es podran concedir estes ajudes i les línies dels pressuposts generals de la Generalitat Valenciana a què es carregarà cada grup d'ajudes.  
En compliment del que s'establix en l'article 29 del Decret Legislatiu de 26 de juny de 1991, pel qual s'aprova el text refós de la Llei d'Hisenda Publica de la Generalitat Valenciana, la quantitat global del gasto que s'impute a cada un dels exercicis futurs no podrà excedir la quantitat que resulte d'aplicar al crèdit globalitzat de l'any en què l'operació es comprometa els percentatges següents; en l'exercici immediat següent, el 70%; en el segon exercici, el 60% i en el tercer i el quart, el 50%.  
Si el conjunt de les ajudes sol·licitades superara els fons disponibles, es tindran en compte els criteris de preferència següents:  
. Explotacions que realitzen inversió en la reducció de l'impacte ambiental de la seua activitat: 20 punts.  
. Explotacions que realitzen inversió en la millora de les condicions higièniques de l'explotació: 15 punts.  
. Explotacions que realitzen inversió en la millora de les condicions de benestar animal de l'explotació: 10 punts.  
. Explotacions els titulars de les quals siguen jóvens agricultors, entenent-se com a tals els majors de 18 anys i menors de 40 anys: 15 punts.  
. Explotacions associatives: 5 punts.  
. Explotacions ubicades en zones desfavorides: 5 punts.  
. Explotacions prioritàries: 10 punts.  
. Explotacions qualificades sanitàriament: 5 punts.  
. Formació del titular de l'explotació impartida per la Conselleria d'Agricultura, Pesca i Alimentació en matèria de ramaderia, sempre que la dita formació no haja sigut utilitzada per a complir el requisit establit en la lletra a3 de l'apartat tercer: 10 punts. (Es comptabilitzarà 1 punt per cada 15 hores de formació, fins a un màxim de 10 punts.)   
En el cas d'inversions que continguen més d'una de les finalitats previstes en els tres primers punts dels anteriors criteris de preferència, es valorarà a l'efecte de la baremació la corresponent a la major inversió.  
Si, ordenades les sol·licituds segons la priorització anterior, no existiren fons disponibles per al mateix nivell de puntuació, tindran preferència en l'adjudicació aquelles empreses que acrediten, amb anterioritat a la publicació de la norma per la qual es regulen les ajudes o subvencions, ocupar major percentatge de treballadors discapacitats en relació amb les respectives plantilles d'estes, o que es comprometen a contractar un percentatge major de treballadors discapacitats durant l'àmbit temporal de l'ajuda o subvenció. Si, efectuada esta classificació, no existiren prou fons per a un grup de sol·licituds, estes s'ordenaran segons la data de registre d'entrada. En cas d'empat, s'ordenaran les sol·licituds segons el nombre d'animals afectats pel programa, i s'atendran en primer lloc les sol·licituds a les quals afecte un nombre més gran d'unitats de bestiar major, segons les dades que consten en els registres oficials l'últim dia de presentació de sol·licituds de l'exercici en què se sol·licita l'ajuda.  
Apartat quint. Presentació de sol·licituds  
Les sol·licituds d'ajuda es formalitzaran en instància degudament omplida subscrita pel titular de l'explotació o pel representant legal que corresponga, dirigida al director general d'Investigació, Desenrotllament i Innovació Agropecuària de la Conselleria d'Agricultura, Pesca i Alimentació.   
Les instàncies podran presentar-se a qualsevol de les oficines de la Conselleria d'Agricultura, Pesca i Alimentació de la Comunitat Valenciana, al marge de la possibilitat que es presenten als llocs i pels mitjans prevists en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, en el termini de presentació que s'establisca en cada convocatòria anual.  
La sol·licitud es registrarà amb anterioritat a l'inici de l'execució de la inversió per a la qual se sol·licita l'ajuda.   
En la sol·licitud s'inclourà el nom i la raó social del titular de l'explotació ramadera sol·licitant, així com una descripció del pla d'Inversió previst. S'acompanyarà amb la documentació següent:  
. Fotocòpia compulsada del NIF O CIF dels sol·licitants, així com de l'acreditació de la seua personalitat jurídica.  
. Acreditació de representativitat, si és el cas.  
. Acreditació del nombre de treballadors de l'explotació i, en el cas de persones jurídiques, justificació del nombre de socis, amb condició de ramaders professionals, segons definició de l'apartat quart.  
. Sol·licitud de llicència municipal d'obres, quan es propose modificació de volums construïts.   
. Una memòria en què justificaran la necessitat d'inversió, especificant les conseqüències d'esta sobre la reducció de l'impacte ambiental, la millora de les condicions sanitàries o el benestar dels animals. Igualment arreplegarà l'increment de capacitat previst amb les inversions.  
. Documentació acreditativa de la viabilitat econòmica de l'explotació, tal com s'establix en l'apartat tercer, condició a.1, de la present orde.  
. Declaració de compliment de normes mínimes en matèria de medi ambient, higiene i benestar dels animals, tal com s'establix en l'apartat tercer, condició a.2, de la present orde.  
. Justificació de la capacitat i competència professional adequada, segons s'establix en l'apartat tercer, condició a.3, de la present orde.  
. Documentació acreditativa de l'existència d'eixides comercials per al producte objecte d'ajuda, segons s'establix en l'apartat tercer, condició b), de la present orde.  
. Una memòria detallada del programa d'Inversions a realitzar que incloga:  
· Una descripció de les instal·lacions i equips de les granges abans de les millores previstes.  
· Una descripció de les infraestructures i equips nous que s'hagen d'instal·lar.  
· Una valoració econòmica detallada del cost de modernització de les instal·lacions i els equips, així com de les inversions que suposen un augment de la capacitat productiva. A este efecte, quan l'import del gasto subvencionable supere la quantia de 30.000 euros en el supòsit de cost per execució d'obra, o de 12.000 euros en el suposat subministrament de béns d'equip o prestació de servicis per empreses de consultoria o assistència tècnica, el beneficiari haurà de sol·licitar com a mínim tres ofertes de diferents proveïdors i que no podran ser superiors al valor de mercat, amb caràcter previ a la contracció del compromís per a la prestació del servici o l'entrega del bé, llevat que per les especials característiques dels gastos subvencionables no existisca en el mercat prou nombre d'entitats que el subministren o presten. L'elecció entre les ofertes presentades es realitzarà d'acord amb criteris d'eficiència i economia, i caldrà justificar expressament en una memòria l'elecció quan no recaiga en la proposta econòmica més avantatjosa.  
· Un calendari d'execució de les obres a realitzar com a màxim durant quatre exercicis pressupostaris comptadors des de l'exercici corresponent a la data de la resolució de l'ajuda. En cas de realitzar-se les inversions en mes d'un exercici pressupostari, la inversió mínima a realitzar en cada un dels anys considerats serà del 20% de la inversió total, excepte el primer any.   
. Imprés d'alta de manteniment de tercers de la Generalitat Valenciana acompanyat del certificat de l'entitat bancària de la titularitat del compte en què han d'efectuar-se els pagaments, en el cas d'altes, baixes o modificacions de les dades que es troben en el sistema d'informació comptable de la Generalitat.  
. Documentació que acredite el compliment de cada un dels criteris de preferència assenyalats en l'apartat quart que siguen aplicables al sol·licitant.  
. Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció de la dita obligació, segons establix el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.  
. Declaració responsable de no trobar-se sotmés a les prohibicions per a obtindre la condició de beneficiari establides en l'article 13 de la Llei 38/2003, General de Subvencions.  
La presentació de la sol·licitud per part del beneficiari comportarà l'autorització a l'òrgan gestor per a demanar els certificats de trobar-se al corrent en les obligacions fiscals (Agència Tributària i Generalitat Valenciana), i davant de la Seguretat Social.  
Apartat sext. Procediment de concessió  
La instrucció del procediment de concessió de subvencions correspon als servicis territorials de la Conselleria d'Agricultura, Pesca i Alimentació, que realitzaran d'ofici totes les actuacions que troben necessàries per a la determinació, el coneixement i la comprovació de les dades en virtut de les quals haja de formular-se la proposta de resolució, i remetran a l'òrgan col·legiat un informe d'avaluació de les sol·licituds.  
A la vista de l'informe d'avaluació, l'òrgan col·legiat realitzarà la proposta de concessió de les ajudes. El dit òrgan estarà integrat per 3 membres: el cap del Servici de Producció i Sanitat Animal, el cap del Servici de Tecnologia Ramadera i el cap de la Secció de Foment Ramader.  
A la vista de la documentació aportada, inclosa l'acta dels servicis veterinaris i la proposta de l'òrgan col·legiat, el conseller d'Agricultura, Pesca i Alimentació resoldrà la concessió d'estes ajudes d'acord amb el procediment previst en l'apartat quart. La resolució inclourà:  
. La concessió o denegació expressa de la subvenció, amb els terminis que s'atorguen per a executar les inversions, que s'ajustaran al calendari del pla d'inversió presentat pel sol·licitant i que no podrà ser superior a quatre exercicis econòmics.  
. La distribució de les ajudes per anualitats, amb l'exigència de la realització, almenys, d'un 20% d'inversió en cada un dels exercicis econòmics per als quals es concedixen les ajudes, excepte en el primer any.  
. L'exigència de presentar en un termini de tres mesos, quan així s'exigisca per normativa vigent, un projecte tècnic d'inversió.  
La no-presentació en termini de la documentació exigida en el punt 3 suposarà la pèrdua de l'ajuda.  
El termini màxim per a resoldre i notificar la resolució del procediment no podrà excedir de sis mesos des de la publicació de la convocatòria en el Diari Oficial de la Generalitat. La falta de resolució expressa en el dit termini tindrà efecte desestimatori.  
Apartat sèptim. Realització de la inversió, procediment de control i pagament de les ajudes  
Les inversions i reformes seran realitzades i justificades davant de l'administració fins al dia 15 d'octubre de cada exercici pressupostari per al qual haja sigut concedida la subvenció, per mitjà de compte o certificat justificatiu, adjuntant les factures de tercers corresponents a estes, així com els seus justificants bancaris de pagament.   
La presentació dels documents anteriors es realitzarà a les oficines de la Conselleria d'Agricultura, Pesca i Alimentació, al marge de la possibilitat que es presenten als llocs i pels mitjans prevists en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
Una vegada finalitzades totes les inversions en l'explotació ramadera, l'interessat haurà d'aportar una comunicació de finalització de la inversió juntament amb les factures de tercers pendents d'eixe exercici i els seus justificants bancaris de pagament.  
En cas de modificació de volums construïts es presentarà la llicència municipal d'obres.  
En el supòsit de modificacions substancials de les instal·lacions on es realitzen les activitats enumerades en l'annex 1 de la Llei 16/2002, d'1 de juliol, de prevenció i control integrats de la contaminació, hauran d'aportar resolució favorable de l'autorització ambiental integrada.  
A la vista dels documents aportats, la Direcció General d'Investigació, Desenrotllament i Innovació Agropecuària autoritzarà el pagament de les ajudes pels conceptes previstos en la memòria descriptiva i amb el límit màxim del pressupost aprovat, independentment que el valor de la inversió siga superior, d'acord amb les factures justificades o els projectes aportats.  
Els servicis veterinaris de la Conselleria d'Agricultura, Pesca i Alimentació duran a terme una inspecció en totes les explotacions sol·licitants per a comprovar el compliment de les condicions exigides a estes en la present orde.  
Apartat octau. Procediment de pagament parcial  
En totes les ajudes referides en esta orde, es podran realitzar pagaments fraccionats parcials, amb justificació prèvia de la realització de la inversió corresponent, fins a un màxim del 60% de la subvenció total concedida per a eixe exercici.  
La justificació es realitzarà per mitjà de la presentació dels certificats corresponents i d'acord amb l'apartat sèptim d'esta orde.  
Apartat nové. Incompatibilitat de les ajudes  
La percepció de les ajudes previstes en estes bases reguladores per a la realització d'Inversions en explotacions ramaderes és incompatible amb qualsevol altra ajuda de l'administració nacional o comunitària destinada a la mateixa finalitat, en concret amb les establides en el Reial Decret 613/2001.  
A estos efectes, els servicis tècnics realitzaran comprovacions periòdiques.  
Apartat desé. Devolució de quantitats indegudament rebudes  
Segons establix l'article 37.1 de la Llei 38/2003, General de Subvencions, procedirà el reintegrament de les quantitats percebudes i l'exigència de l'interés de demora des del moment del pagament de l'ajuda en els casos allí prevists.  
Quan la falta de justificació del gasto subvencionable siga parcial, el reintegrament de la subvenció serà el que corresponga als dits gastos no justificats, sempre que el compliment de la subvenció s'aproxime de forma significativa a la satisfacció dels compromisos adquirits.   
El procediment de reintegrament de les quantitats percebudes es regirà per allò que s'establix en el títol II de la Llei 38/2003, de 17 de novembre, General de Subvencions, i en les disposicions generals sobre procediments administratius que conté el títol VI de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
Apartat onzé. Revisió  
Tota alteració de les condicions tingudes en compte per a la concessió de l'ajuda o subvenció i, en tot cas, l'obtenció incompatible d'estes, a què es fa referència en l'apartat nové, podrà donar lloc a la modificació de la resolució concessiva.  
Apartat dotzé. Normativa aplicable  
En tots els apartats relatius a esta orde d'ajudes, i quan hi haja dubtes d'interpretació respecte d'això, s'aplicarà la Llei 38/2003, de 17 de novembre, General de Subvencions, i el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.  
ANNEX II  
Llista d'inversions subvencionables de la línia per la qual s'establixen ajudes a la inversió en explotacions ramaderes  
a) Reducció d'impacte ambiental  
. Adquisició i muntatge, o construcció, de femers o basses, en ambdós casos impermeables i estancs per a l'emmagatzemament i el tractament de fems i purins, correctament dissenyades.  
. Adquisició d'equips o maquinària per a la separació de fases, sòlida i líquida, de purins: tamisos, filtres, filtres premsa, centrífugues, compactadors, etc.  
. Adquisició d'equips de filtració de líquids procedents de la separació de fases.  
. Adquisició d'equips o aparells per al tractament aerobi de purins, per mitjà de sistemes mecànics: turbines (fixes o flotants), agitadors de paletes, etc.  
. Adquisició d'equips o aparells per al tractament aerobi de purins, per mitjà de sistemes pneumàtics d'aireig: bufadors més difusors, compressors, tubs Venturi, etc.  
. Disseny, dimensionament i construcció de sistemes hidràulics per al tractament aerobi de purins, amb tots els materials i equips necessaris: bassa, canonades, motors i bombes, etc.  
. Construcció o adquisició de digestors anaerobis amb aprofitament o sense del biogàs.  
. Construcció i/o adquisició d'equips de transferència iònica, electrofloculació o sistemes semblants, per al tractament de purins.  
. Adquisició d'aparells de neteja d'aigua d'alta pressió i baix consum.  
. Adquisició d'aparells de neteja d'aire d'alta pressió.  
. Instal·lació d'abeuradors de cassoleta en compte dels de tetina o instal·lació de menjadores (de tipus tremuja holandesa o semblant) que porten incorporat l'abeurador i que s'eviten les pèrdues d'aigua.  
. Cobertura dels depòsits de purins, per mitjà de sistemes reconeguts en el Document BREF 2003 «Prevenció i control integrats de la contaminació (IPPC). Documentació de referència de millors tècniques disponibles en la cria d'aviram i porcs».  
b) Millora de la bioseguretat i condicions higienicosanitàries  
. Construcció de sales de control d'accessos, d'entrada obligatòria, amb vestidors, dutxes i la resta d'instal·lacions.  
. Construcció (o adquisició) de túnels o arcs de desinfecció.  
. Construcció de tanca, que envolte les instal·lacions i que permeta el control d'accessos, amb tots els seus accessoris.  
. Construcció de guals sanitaris (gual inundable) a l'entrada d'explotació on s'aplicarà solució desinfectant.  
. Construcció de local de quarantena aïllat.  
. Arrebossat i/o lluït i revestiment de murs i cobertes en la cara interior de les explotacions.  
. Trasllat de les sitges de les granges, si es troben en una ubicació inadequada, fins al límit perimetral de l'explotació, per a permetre la seua càrrega des de l'exterior.   
. Construcció de banys antiparasitaris en ramaderia extensiva.  
. Construcció o adquisició de mànegues de maneig i poltres d'immobilització i cures de bestiar extensiu.  
. Construcció de llatzaret o infermeria.  
. Construcció de local o moll d'embarcament, per a evitar l'entrada de camions, amb la corresponent infraestructura de corredors o equivalents.  
. Construcció de casetes aïllades i protegides d'accessos incontrolats, en el perímetre exterior de l'explotació, per a l'emmagatzemament de cadàvers fins a la seua retirada.  
. Adquisició de contenidors de cadàvers hermètics, que es localitzen en l'exterior de l'explotació, per a l'emmagatzemament temporal de cadàvers fins a la seua retirada.  
. Adquisició d'equips de neteja i desinfecció amb sistema de pressió i calfament d'aigua.  
. Instal·lació de teles ocellaires i/o mosquiteres, si és el cas.  
. Instal·lació de pediluvis.  
c) Millora del benestar dels animals  
. Condicionament de sòl i dels engraellats en explotacions porcines per a adequar-se al Reial Decret 1135/02, sobre normes mínimes de protecció de porcs.  
. Instal·lacions per a cria en grup de bacones i bacones jóvens entre les quatre setmanes següents al cobriment i els set dies anteriors de la data prevista del part, amb les exigències d'espai establides en la normativa de benestar. Equipaments perquè cada bacona puga menjar prou, encara en presència d'altres animals que competisquen pel menjar.   
. Adequació de les cel·les dels verros al Reial Decret 1135/02.  
. Substitució de gàbies no preparades per gàbies preparades, segons requisits de l'annex III del Reial Decret 3/2002, sobre normes mínimes de protecció de gallines ponedores.   
. En granges de ponedores amb sistemes de cria alternatius, adequació de les instal·lacions als requisits de l'annex IV del Reial Decret 3/2002, sobre normes mínimes de protecció de gallines ponedores.  
. Instal·lació d'equips i sistemes de refrigeració, calefacció, ventilació, humidificació i aïllaments tèrmics per a millorar les condicions tèrmiques dels animals i, en conseqüència, el seu benestar.  
. Instal·lació de sistemes d'il·luminació que garantisquen la presència de llum en dos terceres parts del dia, en cas de no disposar-ne (per exemple, en porcs, garantir llum de 9.00 a 17.00, i garantir almenys 40 luxs d'intensitat, segons Directiva 91/630).  
. Substitució de materials i equips en contacte amb animals, perjudicials, de difícil neteja i desinfecció o susceptibles de ferir o lesionar els animals, per altres que siguen acceptables en condicions d'ús.  
. Adquisició d'equips i sistemes d'alarmes per a la detecció de fallades en els sistemes de control ambiental i automatització.  
. Protecció d'equips i circuits elèctrics per a evitar descàrregues sobre els animals.  
ANNEX III  
Equivalència d'unitats de bestiar major segons espècies  
Bestiar Edat UBM  
Boví Animal <12 mesos 0,60  
Boví Animal >12 mesos 1,00  
Oví/caprí Reproductors 0,15  
Oví/caprí Engreix 0,05  
Equí Reproductor 1,00  
Equí Engreix 0,60  
Avícola Ponedores 0,01  
Avícola Broilers 0,005  
Avícola Titots 0,03  
Avícola Ànecs 0,02  
Avícola Guatles 0,005  
Avícola Faisans 0,01  
Avícola Pintades 0,02  
Cunícola Reproductors 0,01  
Cunícola Engreix 0,005  
Porcí Bacones en cicle tancat 0,96  
Porcí Bacones en explotació de producció   
 de garrins 0,25  
Porcí Engreix 0,12  
Porcí Transició de garrins 0,02  
Estruços Reproductors 0,20  
Estruços Engreix 0,12  
Apicultura Rusc 0,15